SKRIFTLIG FORESPØRGSEL P-3176/01

af Werner Langen (PPE-DE) til Kommissionen

(13. november 2001)

Om: Endelig meddelelse om fuglereservater i Forbundsrepublikken Tyskland

Hvornår skal Forbundsrepublikken Tyskland give endelig meddelelse til Kommissionen om fuglereservater som led i de forpligtelser, der fremgår af direktivet om beskyttelse af fugle? Kan Kommissionen kort redegøre for, hvorledes den i direktivet fastsatte tidsplan for meddelelse om fuglereservater ser ud, hvilken kontrol der har fundet sted, og hvad Kommissionen har påtalt over for Forbundsrepublikken Tyskland og især over for delstaten Rheinland-Pfalz?

Svar afgivet på Kommissionens vegne af Margot Wallström

(10. januar 2002)

Rådets direktiv 79/409/EØF af 2. april 1979 om beskyttelse af vilde fugle (fugledirektivet)(1) vedtoges af Rådet den 2. april 1979. Bestemmelserne vedrørende notificeringen af særligt beskyttede områder (artikel 4, stk. 1 og 2,) fastsætter ingen nøjagtig tidsfrist for medlemsstaterne med hensyn til, hvornår de skal fremsætte forslag om sådanne områder, men de skal under alle omstændigheder opfylde deres forpligtelser inden for rimelige tidsfrister. I sin resolution af 2. april 1979(3) vedrørende fugledirektivet anmodede Rådet medlemsstaterne om at give Kommissionen underretning inden 24 måneder efter vedtagelsen af det pågældende direktiv, dvs. inden den 2. april 1981, om de områder, de havde udpeget som særligt beskyttede områder i medfør af direktivet, om de områder, de havde udpeget som vådområder af international betydning, samt om andre områder end vådområder, der allerede var fredet i henhold til den nationale lovgivning, og som var genstand for lignende beskyttelsesforanstaltninger.

Udpegningen af særligt beskyttede områder i de nye tyske delstater skulle være sket i april 1990 på grundlag af artikel 5, stk. 2, i Rådets direktiv 90/656/EØF af 4. december 1990 om overgangsforanstaltninger for Tyskland vedrørende visse fællesskabsbestemmelser på miljøbeskyttelsesområdet(2).

Gennemførelsen af fugledirektivet har været og er fortsat genstand for en række overtrædelsesprocedurer imod Tyskland. Denne medlemsstat har gjort betydelige fremskridt med gennemførelsen af direktivet under forløbet af disse procedurer.

De særligt beskyttede områder skal notificeres på grundlag af disponible videnskabelige informationer og ornitologiske kriterier. Efter en gennemgang af de notificerede områder, ser det ud til, at ikke alle de områder, der forekommer mest velegnede i henhold til disse kriterier, er blevet udpeget som særligt beskyttede områder. Desuden er en del af de eksisterende områder blevet notificeret på grundlag af et utilstrækkeligt areal. Det videnskabelige referencegrundlag for vurderingen af det tyske net af særligt beskyttede områder har været fortegnelsen Important Bird Areas (IBA), såvel for de gamle (1989) som for de nye (1991) delstaters vedkommende, samt den nye internationale fortegnelse (IBA 2000), som udsendtes i foråret 2000. Disse fortegnelser bygger på letfattelige og internationalt anerkendte ornitologiske kriterier.

For Rheinland-Pfalz's vedkommende har Forbundsregeringen den 27. april 2001 informeret Kommissionen om, at det samlede areal af særligt beskyttede områder i delstaten Rheinland-Pfalz andrager 96 483 ha. Dog råder Kommissionen hverken over den komplette fortegnelse over alle områder i Rheinland-Pfalz eller de tilknyttede notificeringsdokumenter. Indtil nu er kun seks særligt beskyttede områder i Rheinland-Pfalz, med et samlet areal på 428 ha, blevet notificeret Kommissionen. En endelig evaluering af situationen for Rheinland-Pfalz's vedkommende kan derfor ikke foretages på indeværende tidspunkt.

(1) EFT L 103 af 25.4.1979.

(2) EFT L 353 af 17.12.1990.

(3) EFT L 103 af 25.4.1979.